O‘zbekistonning 2 mlnga yaqin fuqarosi mehnat muhojiri sifatida ro‘yxatdan o‘tgani qayd etildi

Bugungi kunda O‘zbekistonning 2 millionga yaqin fuqarosi (32 million aholidan) Rossiya, Qozog‘iston va Janubiy Koreya kabi davlatlarda mehnat muhojiri sifatida ro‘yxatdan o‘tgan. Bu haqda O‘zA xabar berdi.

Buning oqibatida bolalarni institutsional muassasalarga (internatlar) uzoq vaqtga tashlab ketish holatlar ko‘payib bormoqda. Hozirda mehnat migratsiyasining oila va bolalarga ta’sirini o‘rganib chiqqan rasmiy tadqiqotlar mavjud emas. Shuningdek, bolalar himoyasiga va migratsiyani salbiy oqibatlarini bartaraf etishga qaratilgan takliflar ham mavjud emas.
Mazkur ijtimoiy vaziyatdan kelib chiqib, O‘zbekiston Xotin-qizlar qo‘mitasi YuNISEF xalqaro bolalar jamg‘armasi bilan hamkorlikda “Migratsiya oqibatida himoyaga muhtoj bo‘lgan bolalarni himoya qilish” mavzusidagi xalqaro loyihaga qo‘l urdi.
11-iyun kuni mazkur masalalar bo‘yicha eskpertlarning dastlabki uchrashuvi bo‘lib o‘tdi. Uchrashuvda O‘zbekiston Xotin-qizlar qo‘mitasi, YuNISEF, Tashqi ishlar, Xalq ta’limi vazirliklari, “Oila” ilmiy-amaliy markazi, Respublika bolalar ijtimoiy moslashuv markazi vakillaridan iborat ekspert guruhi ish boshladi.
Mazkur loyiha 36 oyga mo‘ljallangan bo‘lib, mamlakatning 4 viloyatini qamrab olishi kutilmoqda. Loyiha davomida migrant oilalarning farzandlarini ijtimoiy-iqtisodiy himoya qilish, ularning har tomonlama kamol topishi asosiy maqsad etib belgilandi.